Belov: kontrollmänguga olen rahul, liigas kohe Levadia ja Kaljuga kohtuda on hea (0)
Premium liiga uustulnukale Tallinna Legionile kalender alguses armu ei andnud - avavoorus Tallinna Florale kaotanud Legionit ootavad järgmisel nädalal Tallinna Levadia ja Nõmme Kalju. Meeskonna peatreener Deniss Belov on aga kalendriga rahul ja samuti eilse treeningmänguga.
Eile kaotas Legion 2x40 minutit kestnud kontrollkohtumises Paide Linnameeskonnale 0:3, kõik väravad löödi teisel poolajal.
"Oli väga huvitav vaadata, mis oli eriolukorra-eelsest ajast meeles. Üldpilt oli hea. Aga nagu ma olen ka varem öelnud - selleks, et mängupilt oleks paigas ja kokkumäng taastatud, on vaja kolme-nelja mängu," kommenteeris Belov Soccernet.ee-le.
"Nagu ma aru sain, pani Paide oma põhikoosseisu platsile esimesel poolajal, samamoodi tegime ka meie. Teiseks poolajaks vahetas Paide oma mehed välja. Meie tegime seda samuti, aga samm-sammult, mitte vaheajal. Oli huvitav mäng. Mõlemad meeskonnad tahtsid lüüa väravat, meil oli oma taktika ja Paidel oma taktika. Oli näha, et oli olnud paus, ja kõik meie mängijate puudused tulid välja. Aga samas olen ikkagi mänguga rahul, sest saime kõik mängijad üle vaadatud ja üldmulje oli hea. See, et esimene poolaeg lõppes 0:0, räägib iseenda eest," jätkas treener.
"Paus oli kõigil, mitte ainult meil, ja ma arvan, et füüsiline vorm on praegu kõikidel meeskondadel enam-vähem samal tasemel. Eilne mäng tõestas seda. Oli näha, et ära väsisime nii meie kui ka Paide. Mis puudutab kvaliteeti, siis selle kohta saame vastuse teisipäevases liigamängus."
Selle üle, et Legioni kolmeks esimeseks vastaseks Premium liigas on mulluse hooaja esikolmik, Belov ei kurda: "Olen sedatüüpi inimene, et kui on valida raskema ja kergema stardi vahel, siis eelistangi raskemat. See paneb kohe kõik paika. Kui alguses on raske, siis edasi läheb kergemaks."
Belovi sõnul on kõik pisivigastustega kimpus olnud mängijad koroonapausi jooksul paranenud, nagu ka avavoorus 22. minutil välja vahetatud Nikolai Mašitšev.
"German Šlein on samuti taastunud, aga temaga oleme ettevaatlikud ja järgime arstipoolseid soovitusi. Laseme tal ettevaatlikult mängida nii palju, kui ta saab. [Maksim] Gussev treenib juba meeskonnaga koos, aga mitte veel päris täiskoormusega. Võib-olla juuni alguses laseme ta mängu," lisas juhendaja.